Raamat hoiatas, et juuni-august on Tiomanil tipphooaeg ja öömaja tasub ette bronnida. Proovisime Kuala Lumpurist paari kohta  helistada ja bronnida, aga keegi ei võtnud kunagi toru. Kohe alguses valmistas raskusi, et millisesse külla minna. Laev peatub viies külas ja nende vahel on võimalik liikuda ainult laevaga või jalgsi läbi džungli matkates. Raamat soovitas läänekaldal Salangi, et seal on kõige ilusam rand, aga samas kõige rohkem öömajasid ehk kõige rohkem rahvast. Jõudsime siis kohale kolmapäeva õhtul ja lootsime, et ehk õnnestub veel nädalavahetuseks öömaja saada. Marssisime esimesse "resorti". Aias asuva puidust bungalow  (kaheinimese voodi ja vannituba) eest küsiti 80 ringitit. Vannitoas jooksis vähemalt neli väiksemat prussakat ringi ja toas voodi kohal jooksis nii suur prussakas, et ma ei ole eluski nii suurt näinud. Tagurdasime uksest välja, tänasime adminni ja kõndisime oma pakkide ja näljase kõhuga edasi. Nägime väikest silti: quiet and clean budget accommodation (Puteri Salang Inn). Reception oli juba suletud, aga kuskilt tuli omanik välja. Taaskord olid saadaval puidust bungalowd. Majake nägi täpselt samasugune välja nagu  eelmises kohas, ainult ilma prussakateta ja maksis ainult 50 ringitit. Kahjuks selgus kohe aga tõsiasi, et kolmap ja neljap saab seal ööbida küll, aga nädalavahetuseks on kõik majad välja müüdud. Saarel on tulemas sukeldujate suurüritus. Meil polnud sellest muidugi aimugi. Järelikult tuleb hommikul kõiki öömajasid taas läbi käima hakata ja vaadata, kas me üldse kuskil ükskõik mis raha eest neljaks päevaks saarele saame jääda.